Ieri, d. Ludovic Orban, popularul rapsod liberal, a produs o maximă menită a rămâne în Istoria politică a României.

Votarea moțiunii de cenzură nici nu începuse, când domnia sa a declarat imperturbabil: „ La toamnă, mai depunem o moțiune!”.

Sensul profund al cuvintelor d. Ludovic poate fi revelat de următorul banc cu Ițic și Ștrul:

În Africa, la vânătoare de lei, Ițic și Ștrul își împart sarcinile. Ițic ia pușca și pleacă să aducă trofeul, Ștrul rămâne în colibă să mai deretice. Cum dă cu ochii de leu, Ițic aruncă pușca cât colo și o rupe la fugă spre colibă.

Leul, după el.

Ajuns în prag, cu un reflex fenomenal, Ițic se lasă pe vine.

În saltul final, leul trece pe deasupra lui și, prin ușa deschisă, aterizează în colibă.

Imperturbabil, Ițic spune: „Ștrul, jupoaie-l tu pe ăsta, că eu mă duc să aduc altul!”.